**Escrit d’al·legacions a l’acord d’iniciació de procediment preferent d’expulsió de ciutadà estranger** (article 53.*a* i 63 de la Llei orgànica 4/2000, d’11 de gener, sobre drets i llibertats dels estrangers a Espanya i la seva integració social, LOEX)

**DIRECCIÓ GENERAL DE LA POLICIA**

**Comissaria Local de** ..........

**Grup Operatiu d’Estrangers**

Persona expedientada: ...........................

Expedient núm. ....... / ..........

Acord d’iniciació del procediment preferent d’expulsió

........................................., lletrat/da de l’Il·lustre Col·legi Advocats de ...................., designat/da pel Torn d’Ofici per a la defensa dels interessos de ....................................... (*nom i cognoms de la persona representada*), major d’edat, nacional de ..................., comparec davant aquest organisme i, com millor escaigui en dret, **DIC:**

Que en data ............, a les ............. hores, va ser notificat al meu mandant un **acord d’iniciació de procediment preferent d’expulsió**, sobre la base dels fets que s’hi contenen, i que fonamentalment es concreten en el següent:

“Trobar-se irregularment en territori espanyol” (art. 53.*a* de la Llei orgànica 4/2000, d’11 de gener, sobre drets i llibertats dels estrangers a Espanya i la seva integració social (LOEX), modificada per la Llei orgànica 8/2000, de 22 de desembre i per la Llei orgànica 14/2003, de 20 de novembre).

Així mateix, se li va comunicar que la sanció que es pot arribar a imposar és la d’expulsió del territori nacional, amb prohibició d’entrada a Espanya i espai Schengen per un període de 3 a 10 anys, de conformitat amb l’article 57.1 de la LOEX, modificada per les lleis orgàniques 8/2000, 11/2003 i 14/2003, així com segons el que disposa l’article 141.2 del Reial decret 2393/2004, de 30 de novembre. En aquest sentit, a la proposta se sol·licitava un període de ..... anys d’expulsió.

Que, així mateix, de conformitat amb el que disposen els articles 63.1 de la vigent LOEX i 131 del Reial decret 2393/2004, de 30 de desembre, se li va notificar que el procediment tindria caràcter preferent.

Que, d’acord amb el que preveu l’article 63 de la Llei orgànica esmentada, per mitjà d’aquest escrit efectuo, en el termini i la forma escaients, les següents

**AL·LEGACIONS**

**1. Antecedents de fet**

**1.1.** Que .................................... (*nom de la persona representada*) disposa de passaport del seu país. A més, ha gaudit d’autorització de residència en règim comunitari durant ............ anys. El seu NIE és el ........................... .

Adjunto com a documents números 1 i 2, respectivament, còpia del passaport de la persona representada i còpia del seu NIE.

**1.2.** Que la persona representada ............................................ . (*Descriviu les circumstàncies de la persona expedientada.*)

Tot això fa que reuneixi els requisits del supòsit d’arrelament previst a l’article 45.2 del Reglament de la LOEX. La persona representada depèn econòmicament de ............................, que s’encarrega del seu sosteniment vital.

Sobre la base del que he exposat, es nega la concurrència de les causes al·legades a l’expedient administratiu d’expulsió, atès que no s’ha esbrinat la situació real de la persona expedientada.

Tenint en compte el seu arrelament social i familiar a Espanya, resulta més proporcionada a dret i a la situació real de la persona expedientada la imposició d’una multa que la proposta d’una expulsió pel termini de ......... anys.

Així mateix, escau la incoació del procediment ordinari, més garantista que el procediment preferent, atès que tampoc s’ha justificat la necessitat d’emprar el procediment preferent d’expulsió.

En el supòsit que aquest organisme consideri la procedència de la prossecució d’aquest procediment, s’ha de graduar adequadament la sanció, tal com estableix l’article 55.3 de la LOEX quan estableix que “per a la graduació de les sancions, l’òrgan competent per imposar-les s’ha d’ajustar a criteris de proporcionalitat, valorant el grau de culpabilitat i, si s’escau, el dany produït o el risc derivat de la infracció i la seva transcendència”.

En aquest supòsit, sobre la base dels fets anteriorment exposats i la documentació aportada, queda acreditat que no hi ha cap indici de culpabilitat de la persona expedientada, atès que .......................... (*Exposeu els arguments en defensa del cas concret*.)

Per tot això, considero que és més adequada la imposició d’una sanció de multa que una sanció d’expulsió, tenint en compte el principi de proporcionalitat. La sanció de multa és possible en el cas de la infracció per estada il·legal segons l’article 57 de la LOEX, però en casos com aquest, en què s’ha acreditat l’arrelament de la persona estrangera a Espanya, és més adequada l’aplicació d’una multa.

**2. Excepcions a l’expulsió**

L’últim paràgraf de l’article 57.5 de la LOEX disposa que “tampoc es pot imposar o, si s’escau, executar la sanció d’expulsió al cònjuge de l’estranger que estigui en alguna de les situacions assenyalades anteriorment i que hagi residit legalment a Espanya durant més de dos anys, ni als seus ascendents i fills menors, o majors d’edat amb discapacitat que no siguin objectivament capaços de proveir les seves pròpies necessitats a causa del seu estat de salut, que estiguin a càrrec seu”. Així mateix, l’article 57.6 estableix que “l’expulsió no pot ser executada quan aquesta conculqui el principi de no devolució, o afecti les dones embarassades, quan la mesura pugui suposar un risc per a la gestació o la salut de la mare”.

En aquest sentit, al capítol I, títol I, i per tant entre els drets i llibertats dels estrangers en un sentit estricte, l’article 16.1 de la LOEX disposa que “els estrangers residents tenen dret a la vida en família i a la intimitat familiar de la manera que preveu aquesta Llei orgànica i d’acord amb el que disposen els tractats internacionals subscrits per Espanya”.

Sobre aquesta base, la Sala Contenciosa Administrativa del TSJC, en la Sentència de 29 de maig de 1998, va establir que “[…] no hi ha dubte de la idoneïtat de la substitució de la sanció d’expulsió per la de multa, tenint en compte l’arrelament familiar; del recurrent amb la seva dona que és resident legal, possibilitat d’obtenir feina a Espanya així com pel fet d’haver obtingut anteriors permisos de residència. […] en una interpretació equitativa de les normes (art. 3.2 CC) és obligat entendre que la mesura d’expulsió acordada per l’Administració resulta excessivament gravosa, per la qual cosa s’estima raonable, ponderant totes les circumstàncies d’aquest cas i per raons d’economia procedimental, la imposició d’una multa […] solució que s’estima proporcionada amb l’entitat de la infracció imputable al recurrent”.

En aquest cas, la persona representada ....................................... . (*Reitereu els motius en què fonamenteu la petició.*)

Al país d’origen no disposa de família que l’aculli, de manera que amb l’expulsió el perjudici familiar ocasionat serà més greu que la situació de legalitat que es vol sancionar, i més quan la persona expedientada disposa dels requisits necessaris per accedir a l’autorització de residència legal a Espanya.

**3. Mesures cautelars**

No s’han adoptat mesures cautelars. (*Alternativament, detalleu les mesures que s’hagin acordat.*)

**4. Proposició de prova**

En qualsevol cas, i amb vista a desvirtuar els fets imputats, atesa la immediatesa del termini concedit, em reservo el dret de poder presentar la prova que estimi necessària en el moment oportú.

Aporto els documents següents: ........................ . (*Indiqueu els documents que aporteu.*)

Així mateix, interessa al dret d’aquesta part que es lliuri ofici a la Delegació del Govern de ...................... perquè certifiqui la situació administrativa de la persona expedientada i les autoritzacions anteriors a l’efecte de poder acreditar-ne l’arrelament.

Per tot això,

**SOL·LICITO** a aquest organisme que tingui per presentat aquest escrit, juntament amb els documents que l’acompanyen, l’admeti, i tingui per efectuades les al·legacions que s’hi contenen. I, a la vista del que he exposat, acordi l’arxivament de l’expedient d’expulsió incoat o, subsidiàriament, proposi imposar a la persona expedientada, atesa la seva situació d’arrelament familiar i ........................ (*motius addicionals*), la sanció econòmica que estimi més adequada d’acord amb la seva escassa capacitat econòmica.

.................................., ........... de/d’ ....................... de ............

*Nota: l’autora ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*29E5MV94